CELEX: 32022D0161
Language: fi
Date: 2022-02-03 00:00:00
Title: Komission täytäntöönpanopäätös (EU) 2022/161, annettu 3 päivänä helmikuuta 2022, Meksikon yhdysvaltojen soveltamien, tequilan tuontiin vaikuttavien toimenpiteiden muodostamaa, asetuksessa (EU) 2015/1843 tarkoitettua kaupan estettä koskevan unionin tutkimusmenettelyn päättämisestä

7.2.2022   
               
               
                  FI
               
               
                  Euroopan unionin virallinen lehti
               
               
                  L 26/17
               
            
         KOMISSION TÄYTÄNTÖÖNPANOPÄÄTÖS (EU) 2022/161,
         annettu 3 päivänä helmikuuta 2022,
         Meksikon yhdysvaltojen soveltamien, tequilan tuontiin vaikuttavien toimenpiteiden muodostamaa, asetuksessa (EU) 2015/1843 tarkoitettua kaupan estettä koskevan unionin tutkimusmenettelyn päättämisestä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin menettelyistä yhteisessä kauppapolitiikassa kansainvälisen kaupan säännöissä unionille annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi 6 päivänä lokakuuta 2015 annetun Euroopan parlamentin ja neuvoston asetuksen (EU) 2015/1843 (1) ja erityisesti sen 5 artiklan 2 kohdan ja 12 artiklan 1 kohdan
         sekä katsoo seuraavaa:
         1.   MENETTELY
         
                     (1)
                  
                  
                     Julkaisemalla ilmoituksen (2)
                        Euroopan unionin virallisessa lehdessä Euroopan komissio pani 23 päivänä heinäkuuta 2020 vireille tutkimusmenettelyn, joka koskee Meksikon yhdysvaltojen soveltamaa kaupan estettä eli sen kieltäytymistä myöntää vientitodistuksia tequilalle.
                  
               
                     (2)
                  
                  
                     Tutkimus pantiin vireille, kun eurooppalainen panimoalan järjestö Brewers of Europe Association esitti valituksen unionin tuotannonalan puolesta. Valituksessa esitetty näyttö kaupan rajoituksista ja niistä aiheutuneesta vahingosta oli riittävä tutkimuksen vireillepanoa varten.
                  
               
                     (3)
                  
                  
                     Komission yksiköt ilmoittivat 16 päivänä huhtikuuta 2021 tutkimusmenettelyn tulokset asetuksen (EU) 2015/1843 7 artiklan 1 kohdalla perustetulle komitealle. Kertomuksessa todettiin, että vaikka asian käsittelyn jatkaminen riitojenratkaisumenettelyllä ei ole EU:n välittömän edun mukaista, menettelyn olisi pysyttävä avoimena ja Meksikon yhdysvalloissa tapahtuvaa kehitystä olisi seurattava.
                  
               2.   VALITUKSEN PERUUTTAMINEN JA MENETTELYN PÄÄTTÄMINEN
         
                     (4)
                  
                  
                     Brewers of Europe Association ilmoitti komissiolle 6 päivänä lokakuuta 2021, että se haluaa peruuttaa valituksen.
                  
               
                     (5)
                  
                  
                     Asetuksen (EU) 2015/1843 5 artiklan 2 kohdan mukaisesti menettely voidaan päättää, jos valitus peruutetaan, paitsi jos päättäminen ei olisi unionin edun mukaista. Asetuksen (EU) 2015/1843 12 artiklan 1 kohdan mukaisesti menettely päätetään, jos unionin etu ei edellytä toimia.
                  
               
                     (6)
                  
                  
                     Tutkimuksessa ei tullut esiin mitään viitteitä siitä, että menettelyn päättäminen ei olisi unionin edun mukaista. Tequilan vienti kyseiselle eurooppalaiselle panimolle on palautunut ennalleen eikä väitetyllä toimenpiteellä ole systeemistä vaikutusta muihin EU:n yrityksiin.
                  
               
                     (7)
                  
                  
                     Näin ollen komissio toteaa, että Meksikon yhdysvaltojen soveltamaa kaupan estettä koskeva tutkimusmenettely, jossa tutkittiin sen kieltäytymistä myöntää vientitodistuksia tislatulle alkoholijuomalle ”Tequila”, olisi päätettävä.
                  
               
                     (8)
                  
                  
                     Tämä päätös on asetuksen (EU) 2015/1843 7 artiklan 1 kohdalla perustetun komitean lausunnon mukainen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Päätetään Meksikon yhdysvaltojen soveltamaa kaupan estettä koskeva tutkimusmenettely, jossa tutkittiin sen kieltäytymistä myöntää vientitodistuksia tislatulle alkoholijuomalle ”Tequila”.
         
         
            2 artikla
            Tämä päätös tulee voimaan sitä päivää seuraavana päivänä, kun se on julkaistu Euroopan unionin virallisessa lehdessä.
         
         
            Tehty Brysselissä 3 päivänä helmikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 272, 16.10.2015, s. 1.
         
            (2)  EUVL C 265, 13.8.2020, s. 3.